
Dizanje 1 padanje kontinenata. 


Pokusno predavanje za habilitaciju u kralj. sveučilištu Franje Josipa I. 
u Zagrebu, držao dne 9. srpnja 1894. 


prof. dr. H. Hranilović. 


Poštovana gospodo! 


Kušat ću, da ocrtam na kratko — u koliko mi to ograni- 
čeno vrieme dozvoljava — onaj zamašni geofizični pojav, što ga 
je znanost nazvala dizanje i padanje kontinenata. 

Relijef geoida rezultat je izmjeničnog djelovanja endogenih i 
eksogenih pojava. Endogene pojave uvjetuju sile, koje imadu svoje 
izhodište u samoj zemaljskoj kruglji; eksogeni pojavi pokazuju nam 
vanjske sile, koje izvana na zemlju djeluju. Da je obličje kopna 
ovisno lih o djelovanju eksogenih sila, to bi nam tekom vremena 
kontinenti predstavljali bezkrajne, jednolične ravnice, koje bi se 
neznatno uzdizale nad morskim licem. Sve bi gore erozija i abrazija 
odstranila, a njihovim ruševinama izpunile bi se sve doline i uvale. 

Da taj proces, koji neprestano teče, do ovoga rezultata ne 
vodi, uzrokom su endogeni pojavi, koji tako rekuć površinu naše 
zemlje neprestano pomladjuju i uništene forme zemaljske kore iz- 
nova sagradjuju. U ove endogene pojave ubrajamo takodjer di- 
zanje i padanje kontinenata. 

Čudno izgleda, kad govorimo o dizanju i padanju kontinenta, 
jer što je običnomu mišljenju stalnije i pouzdanije, nego tlo naše 
majke zemlje? Nu i ograničenomu izkustvu pokazuju zemljotresi i 
rušenje gora, da se tlo znade gibati. Ovi vehementni pojavi — u 
koliko znadu lokalno zamašno djelovati — ipak u nama ne pro- 
budjuju predstavu, da su kadri pridizati i spuštati ciele kontinente. 
Pojave, koji nam to tumače, moramo na drugom mjestu potražiti, 
gdje je njihovo tiho i polagano djelovanje opažanju pristupačno. 


Pred nama je puklo neizmjerno more. U vječnom gibanju 
goni se val za valom, pjeni se i bije o obalu, na kojoj stojimo. 
Ne potraje dugo i mi moramo sa našeg stanovišta uzmicati, jer 
je voda progutala dobar dio kopna; ne prodje nekoliko sati, pa 
je kopno opet provirilo i more se vratilo u prijašnje svoje granice. 

U neprekidnoj izmjeni teče 'kroz vjekove ta promjena tako 
redovno, kano što je tok sunea i mjeseca. Ostavimo li pako ovu 
uzanu plohu, na kojoj se taj dogodjaj sbiva, pa promotrimo li 
bližnju okolinu, to ćemo na skoro naići na neke znakove, koji u 
nama probudjuju dvojbu, da li je u davnim stoljećima bila obalna 
crta ona ista, koja je i danas. 

Ne trebamo daleko segnuti za primjerima. I na našoj obali 
sjećaju nas propale sgrade, koje danas voda pokriva, da je tu more 
slavodobitno napredovalo.! Predjemć li na talijansku obalu, to 
nam pokazuju obalne terase valuća u okolini Pesara i Ancone, da 
je tu more nekoč više stojalo i dalje preko kopna sezalo nego li 
danas. # Tu se je dakle baš protivno od onoga dogodilo, što smo 
na našoj obali mogli opaziti. 

Pojavi ovi zovu se sekularno izpinjanje i poniranje kontine- 
nata, jer se njihovi učinci tek nakon stoljeća opaziti mogu. Samo 
rijedko se dogadja, da micanje obalne crte u jednom stoljeću više 
iznaša od nekoliko decimetra ili dapače samo centimetra. 

Ža primjer naglijeg gibanja navadjam Palmarolu na talijan- 
skoj obali uz gačtanski zaljev. Kad je godine 1822. Pouillet Serope 
Palmarolu znanstveno istraživao, sastojaše se od dva otoka, koje 
je dielio uzani morski kanal. * God. 1882. dodje gradački profesor 
Dčlter ovamo, te je on u svome izvještaju u ,Denksehriften der 
Wiener Akademie“ iztaknuo, da kanala više nema i da je Palma- 
rola jedan otok. Deset godina kasnije ustanovio je Hamilton Emons* 
točnim mjerenjem, da se je od god. 1822. otok pridigao za 64 
metra u TO godina. 

Do nedavna tumačili su se takovi pojavi gibanjem samoga 
tla: Tlo se izpinje ili ponire, pa uslied toga diže se ili pada i 





—_——————— 


1 Ci. Kloden, Ueber das Sinken der dalmat. Kiiste. 

* Svi nacrti i profili, koji su ilustrovali predavanje, morali su ovdje 
izostati. 

š Geological Transactions. S. 2. V. II. p. 216. 

* Jahrbuch f. M. u. G. 1892. II. p. 83—85. 

obalna crta. Ne smijemo ipak s uma metnuti, da će efekt cijelog 
pojava isti biti, ako si kopno kano nepomično pomišljamo, a more 
da nabuja ili pako da splasne, isto tako da pojav sekularnog gi- 
banja ne samo uz obalu, nego takodjer u sred kontinenta opa- 
ziti možemo. 

Da se u izpitivanju cijelog pojava izbjegne suponiranje svake 
hipoteze, uveo je glasoviti bečki geolog Suess za oznaku oscilacije 
obalne crte izraze +4 i —. Prvi izraz upotrebljuje, kad bi se lice 
morska gdje pridiglo, a izraz —, gdje je voda splasnula. Suessu 
je dakle nivć same vode mjerilom oscilacije. Ginther je u svojoj 
geofizici baš protivne izraze predložio, jer gdje se pridiže voda, 
ondje nestaje kopna, treba dakle negativni proznak rabiti; gdje je 
voda splasnula, ondje se je kopno proširilo, a kopno je baš ono 
pravo mjesto, na kojem jedino promjenu obalne crte konstatovati 
možemo. 

Nameće nam se pitanje, kad ćemo smjeti te znakove upo- 
trijebiti, t.j. koja su to obilježja, što nam oscilaciju u nivću kopna 
i oceana zasvjedočuju? Kad takova obilježja tražimo, najlaglje ih 
možemo ondje naći, gdje se ocean grli sa zemljom. OPUJeSJaA di- 
zanja lako su pristupačna. 

Na mnogim mjestima je mlat mora na kamenitim obalama 
modelirao tavanice, koje se dižu n. p. u Chile do 500 metara nad 
današnjim licem morskim. I u tim visinama nalazimo ostanke 
morskih školjaka, koje jošte danas živu. Nu i osušene delte, lučne 
sgrade nad današnjim niv6-om mora isto nam tako jasno govore, 
da je obalna crta dolje izmakla. Obilježja za negativnu fazu 
oscilacije teže su nam pristupačna, jer ih prikriva more. Ovamo 
ubrajamo sgrade ljudske ruke, koje je more pokrilo; propale šume 
pomoranske i švedske obale; duboke podmorske uvale i doline, 
kano što je n. p. ušće Hudsona. 


Kad tako upućeni bacimo pogled na kartu, to ćemo skoro u 
svim krajevima svieta naći oscilacije obalne crte. Tako je mogao 
Hahn složiti cijelu knjigu, sabrav pomno sva ona mjesta, gdje se 
oscilacije pokazuju. ! Hahn se je ograničio na obale, no iztaći mo- 
ramo, da je preciznije motrenje zadnjih godina naišlo takodjer na 
oscilacije tla usred kontinenata, i to u geološkoj prošlosti i u sa- 
dašnjosti. 








* Untersuchungen ii. d. Aufsteigen u. Sinken d. Kiisten. 


Geološka istraživanja profesora Gorjanovića pokazala su, da 
u Cesarskoj Vesi kod Klanjea nalazimo krasan primjer nagiba jedne 
ploče. Oštroumno ispitivanje prof. Gorjanovića stvorilo je ovdje 
nov dokaz onoj duhovitoj teoriji, koju je razvio naš prerano umrli 
Pilar u svojoj abisodinamici. 

Pregnantan primjer za današnje gibanje tla nalazimo u fran- 
cuskom departementu Jure na Aini uz Chalain-jezero. Na sjeveru 
toga jezera nalazi se mjesto Marigny, a na jugu Doucier. 

Od nekoliko godina _ mogli su stanovnici jednoga mjesta vi- 
djeti vrške kuća u drugom mjestu, što prije nije bilo moguće. Po 
francuskoj vladi odredjena točna opažanja, koja su se provela od 
god. 1883. do 1890., dokazala su ovdje polaganu i trajnu pro- 
mjenu u nivć-u tla.! Na slični pojav upozorio je Dueker obzirom 
na brzokut Rajne kod Bingena. 

U Serapisovu hramu u Pozuolu kod Napulja nazrijevaše : 
Lyell, a i talijanski geolog Stoppani jasne dokaze izmjeničnoga di- 
zanja i poniranja tla. Točna izpitivanja na licu mjesta dovela su me 
do osvjedočenja, da ciela kalkulacija Lyella nije opravdana, te da 
promjene na ovoj sgradi, koja nikad nije bila hram, izmjenično 
sekularno dizanje i padanje tla ne zajamčuju. No ipak se čini, da 
ovakav pojav postoji u klasičnoj zemlji sekularnog izpinjanja, u 
Švedskoj, kod Sodertelje južno od Stokholma. God. 1819. gradio 
se je ovdje kanal od Milerskoga jezera do mora. Tu se nadjoše 
dvadeset metara pod površinom zemlje usred morskih naslaga sa 
današnjim školjkama ostanci jedne kućice. Ovdje smijemo pred- 
mievati, da je kolibu, pošto je bila sazidana, pokrilo more sa svojim 
naslagama, a kasnije podiglo se tlo sa kolibom opet nad lice morsko. 
Tako smo pojav dizanja i padanja tla opisali i sigurnu termino- 
logiju ustanovili. 

Predjimo sada na tumačenje toga pojava. Diskusija o seku- 
larnom izpinjanju tla je tako stara, da siže u prve zametke geo- 
grafske znanosti. Nije mi moguće ni letimice prikazati razvitak ove 
diskusije, već se moram zadovoljiti, da samo neke značajne faze 
spomenem. 

Prvu spomen, da su ljudi promjenljivi odnošaj izmedju 
kopna i mora opazili, nalazimo u mitima kosmogonija, koji tumače 








' Gaea 1892. p. 586. 
* Zeitschr. d. Gesell. f. Erdkunde V. p. 183. 


postanak svieta. Temeljna misao svih tih mita izražena je u rije- 
čima Geneze, gdje se kaže: ,Reče Bog, da se sakupe vode, koje 
su pod nebom, na jednom mjestu, i da suho iznire. I suhomu na- 
djenu Bog ime zemlja, a skupljene vode nazva more.“ 

Znanstveno shvaćanje 'našega pitanja nalazimo najprije u 
grčkom narodu. God. 423. stupio je opet na dramatsko poprište 
Aristofane sa svojim ,Oblacima“. Ujedljiva satira ove drame ne 
bijaše kadra steći pjesniku žudjeni lovor; no šaljiva scena, gdje 
lukavi Strepsiades, u Sokratovoj školi izvješten, lihvara Aminiju u 
škripac tjera, sačuva nam spomen, kako je atenskomu narodu obće 
poznat bio problem o gubitku vode na zemaljskoj kruglji. 

Aristotele, ! koji je u sebi sakupio cijelo grčko znanje, jasno 
je već upoznao odnošaj izmedju mora i kopna, kad kaže: ,Nijesu 
jedna mjesta uviek kopno, a druga opet uviek more, već gdje je 
prije zemlja bila, sada postaje more, i gdje je sada more, biti će 
opet kopno.“ Aristotele odlučno zabacuje već po Anaksimandru 
zastupano mnijenje, da se morska voda polagano gubi, te da more 
postaje sve manje. Strabo, koji nam je u sbijenoj svojoj knjizi sa- 
čuvao cijelo geografsko znanje klasičnih naroda, na mnogim mje- 
stima tumači pojave sekularnoga izpinjanja, te navadja konkretne 
primjere. Sukus njegovih nazora jest, da more raste i pada po 
tome, da li se tlo diže ili pada. 

Tertulijanovo geslo ,Cum eredimus, nihil desideramus ultra 
credere“ označuje mrtvilo znanstvenoga rada u srednjem vijeku. 
Tek u 15. vijeku uzkrisi se opet Aristotele i njegov poticaj po- 
takne na novi rad. Pri koncu svoga života latio se je Dante, naj- 
veći zastupnik renaisance, znanstvenoga rada. Pri koncu svoga ži- 
vota posvetio se je ovaj silni genij, pošto ga je njegova nedosežna 
mašta bila povela u rajske visine i u paklene dubine, ispitivanju 
ob odnošaju niv6-a vode i kopna, u kojem iznova zasvjedoči go- 
lemu snagu duha svoga. 

Svojim predavanjem ,De aqua et terra“, koje je g. 1320. u 
Veroni držao, potrese tadašnjom naukom, koju poglavito zastupahu 
Vincent Beauvaiski, Ristoro d*Arezzo i Bruneto Latini, da je ocean 
viši od kopna, jer to dokazuju izvori na visokim gorama, koji svi 
svoju vodu crpe iz oceana. Dante dokazuje, da je ocean koncen- 
tričan oko zemaljske kruglje, te da je kopno više od oceana, a ne 


1 Meteor, I. c. 14. 

obratno. Četiri vijeka ćemo preskočiti, da dodjemo u dobu, u kojoj 
se rodi iz intenzivnijeg opažanja prirodnih pojava množina opri- 
ječnih mnijenja, koja su željela protumačiti dizanje i padanje kon- 
tinenata. 

Početkom 18. vijeka desio se je mladi Francez Benoist de 
Maillet kano konzul u Egiptu. Ovdje pa i na obalama sredozem- 
noga mora naišao je on na znakove, koji mu pokazivahu, da more 
uzmiče. To ga navede na zaključak, da se voda u moru u obće 
gubi. Posmrtno njegovo djelo ,Telliamed“ probudi veliku senza- 
ciju, jer u to doba, oko god. 1748., bijahu u Švedskoj već odpo- 
četa opažanja, koja iznova na ovu diskusiju upozoriše sav učeni sviet. 


Već godine 1702. opazio je švedski fizičar Hjarne uzmicanje 
obalne crte, te je dao zabilježiti znakove, da se taj pojav bolje 
kontrolirati može. God. 1721. iztaknuo je E. Swedenborg mnijenje, 
da more oko polova pada, a da se uzdiže pod ekvatorom. Nu tek 
djelovanjem Linneausa i Celsija bude općenito mnijenje prihvaćeno, 
da mora polagano nestaje. Godine 1743., kad su već obojica bila 
profesori na upsalskom sveučilištu, u posebnim razpravama pobliže 
ocrtaše konsekvenciju nestajanja mora. Oni iztakoše, da će na našoj 
zemlji radi nestatka vode prestati svaki organički život. 

Nauka ova pričinjala se je Švedima tako pogibeljna, da ju 
je sabor osudio i historiografu Olausu Dalinu naložio, da ju 
oprovrgne. 


Dok su tako u Švedskoj osnivali hipotezu desikacije, t.j. ne- 
stajanja vode, dolažahu istraživanja u Italiji do protivnoga re- 
zultata. Manfredi u Bologni, potpomagan po Zendriniju, pokazao je 
god. 1746. u svojoj knjizi ,De aueta maris altitudine“, da se lice 
morsko na istočnoj talijanskoj obali polagano diže. 


Dokaze za to nalazio je Manfredi poglavito u nekim sgra- 
dama u Raveni i Mletcima, koje bijaše more pokrilo, a da pro- 
tumači padanje mora. u Švedskoj i njegovo dizanje u Italiji, pri- 
hvati on Swedenborgovu hipotezu o pomnažanju vode pod ekva- 
torom. 


Talijanski matematičar Frisi pridruži se svojim zemljacima 
te god. 1782. u svojoj knjizi ,De aueta et iminuta marium alti- 
tudine“ razlaže, zašto voda pod ekvatorom raste: jer se zemlja 
sve više sgušćava, brzina njezine rotacije uvećava i uslijed toga 
sve većma teku vode od polova prema ekvatoru. | 

Teoretička ova špekulacija izgubi svaku vriednost, kada je 
Englez Plaifayr g. 1802. u izdanju Huttenove ,Theorie of earth“ 
dokazao, da položaj i nivć koralja nad licem morskim baš pod 
ekvatorom jasno pokazuje nemogućnost, da bi se vode tu sakupljale, 
a od polova odtjecale. Po tome u Švedskoj ne pada razina morska, 
već se tlo poluotoka uzpinje. | 

Kad se je glasoviti njemački geolog L. v. Buch, koji je go- 
dine 1807. na opsežnom putovanju švedske prilike proučio, pri- 
ključio Plaifayru i istaknuo, da hidrostatičko ravnotežje ne daje, 
da bi more na kojem mjestu više stojalo, nego li na drugom, od- 
zvonilo je konačno teoriji desikacije. 

Na njezino mjesto stupi teorija elevacije, t. j. ona teorija, 
koja je oscilacije obalne crte tumačila pridizanjem tla. Ogromni 
znanstveni materijal, što ga prikupiše u prilog ove teorije Lyell! 
i Darwin, ?* oštroumna njegova uporaba priskrbi teoriji elevacije 
općenito priznanje, dok nije proti njoj ustao bečki geolog E. Suess 
te ju u svom remek-djelu ,Das Antlitz der _Erde“ silno uzdrmao. 

On zabaci svako izpinjanje tla te svede svako dizanje i pa- 
danje obalne crte na dizanje ili padanje morske razine. 

Ovi nazori, predstavljeni u elegantnoj formi i osnovani na 
velikom iskustvu i poznavanju opsežne literature, nađoše općenito 
povladjivanje. Suess dijeli dizanje i padanje morske razine u lo- 
kalno i u općenito ili eustatičko. Lokalno dizanje može nastati, 
kad se pomnoži uz koju obalu privlačiva masa n. pr. izlijevom 
kakvog vulkana; nestaje li pako uz obalu uslijed dugotrajne abra- 
zije kakove gore, to će tu uslijed gubitka atraktivne mase obalna 
crta padati. 

Općenito dizanje ili padanje morske razine može nastati uslijed 
rubnog propadanja morskog tla, uslijed općenite sedimentacije, koja 
morsko dno podiže, pa i uslijed raznih kozmijskih uzroka. Jošte 
u ono doba, kad je teorija elevacije cvala, bio je Bravais dokazao, 
da terase uz morsku obalu u Švedskoj nijesu posve paralelne, već 
da stvaraju veoma šiljat kut. Pošto se to sa Suessovim tumače- | 
njem nikako nije slagalo, odbi on resultate Bravaisova ispitavanja. 
De Geer* je pokušao, da stvar na čistac izvede. Baveći se neko- 


! Principles of Geologv. 
2 Structure and distribution of coral reefs. 1842. 
š Geolog. fčren. f&rhandlingar. 1883., 1890. 

liko godina mjerenjem obalnih terasa, dokaza on vjerodostojnost 
Bravaisovih opažanja. 

Pošto se pako divergencija obalnih terasa nikako oscilacijom 
morske razine protumačiti ne može, već se mora dizanje samog 
tla predmnijevati, to su ova istraživanja nedostatnost Suessove 
teorije dokazala. Suessovi protivnici nadjoše i spretno uporište u 
mjerama vodostaje raznih mora. Po Suessovoj teoriji moralo bi 
biti lice morsko uz ligursku obalu, gdje Alpe silnu atraktivnu 
masu predstavljaju, znatno više, nego na primjer uz plošnu obalu 
njemačkoga mora. Točna mjerenja su pokazala, da tomu 
nije tako, već da je niv6 mora svagdje prilično isti. 

Tako smijemo zaključiti, da je tlo ono, što se diže i što pada. 

Nastaje pako pitanje, koje sile uvjetuju i prouzročavaju ovo 
gibanje? 

Po Kant-Laplaceovoj teoriji, koju nova fizikalna istraživanja 
sve više utvrdjuju, je današnje stanje naše zemlje rezultat na- 
predujućeg ohladjivanja. Ohladjivanjem pako steže se polagano 
naša zemlja. Posljedice toga jesu nabiranja, koja stvaraju gore, 
premaknuća, dizanje i padanje pojedinih dijelova zemaljske kore. 

Heim ! je pokazao, da je nabiranjem Alpa naša zemlja 0:3" 
svog obsega izgubila, a postajanjem svih gora u meridijanu Alpa 
od Rajne do Atlasa smanjio se obseg za 09% ili za 360 km. Ko- 
liko znatan na oko ovakov gubitak izgleda, to ipak nije nuždno, 
da se je zemlja znatno ohladila. Deville je proračunao, ako se 
zemlja samo za 200% ohladi, da će se radij njezin za 19 kilomet. 
smanjiti, a to je već dovoljno za postanak Alpa. 

Po tomu tumačimo dizanje i padanje kontinenata kano po- 
sljedicu sekularnog ohladjivanja naše zemlje, skra- 
ćivanja njezina obsega i radija, nabiranja i premak- 
nuća, a svi ovi pojavi nalaze se u medjusobnoj kauzalnoj svezi. 

Istina, da ni ova teorija ne tumači sve pojedine pojave, ali 
vrieme mi je isteklo, te se u daljnja i točnija rasglabanja ne mogu 
upuštati. 


* Mechanismus der Gebirgsbildung II. 214. 

